สนช.มีมติเอกฉันท์ผ่านกม.ล้มละลายวาระ3
สนช.เห็นชอบกม.ล้มละลาย หวังไทยผ่านประเมินเรื่องการประกอบธุรกิจจากธนาคารโลก 1มิ.ย.นี้ ติงรัฐบาลไม่ควรเสนอกฎหมายกระชั้นเกินไป
28 พ.ค. 2558

สนช.เห็นชอบกม.ล้มละลาย หวังไทยผ่านประเมินเรื่องการประกอบธุรกิจจากธนาคารโลก 1มิ.ย.นี้ ติงรัฐบาลไม่ควรเสนอกฎหมายกระชั้นเกินไป
เมื่อวันที่ 28 พ.ค. ที่ประชุมสภานิติบัญญัติแห่งชาติ (สนช.) มีมติเอกฉันท์ 167 เสียงเห็นชอบกับร่างพ.ร.บ.ล้มละลาย เพื่อให้ประกาศใช้เป็นกฎหมายต่อไป ทั้งนี้ร่างพ.ร.บ.ดังกล่าวมีหลักการและเหตุผล คือ โดยที่กระบวนการพิจารณาคำขอรับชำระหนี้ในคดีล้มละลายที่กำหนดให้เจ้าพนักงานพิทักษ์ทรัพย์เสนอคำขอรับชำระหนี้ต่อศาลเพื่อมีคำสั่งคำขอรับชำระหนี้ ทำให้กระบวนการพิจารณาคำขอรับชำระหนี้มีหลายขั้นตอน จึงสมควรลดขั้นตอนโดยกำหนดให้เจ้าพนักงานพิทักษ์ทรัพย์เป็นผู้มีอำนาจในการพิจารณาและมีคำสั่งเกี่ยวกับคำขอรับชำระหนี้ เพื่อให้การพิจารณาคำขอรับชำระหนี้มีความรวดเร็วขึ้น
นอกจากนี้ สมควรกำหนดรายละเอียดของคำขอประนอมหนี้ก่อนล้มละลายให้ชัดเจน และกำหนดให้เจ้าหนี้ที่ไม่ได้ยื่นคำขอรับชำระหนี้ได้ในกรณีที่มีเหตุสุดวิสัยรวมทั้งปรับปรุงบทกำหนดโทษปรับให้เหมาะสมกับสภาพเศรษฐกิจและสังคมในปัจจุบัน จึงจำเป็นต้องตราพ.ร.บ.นี้
สำหรับสาระสำคัญของร่างพ.ร.บ.ฉบับดังกล่าวอยู่ที่มาตรา 5 ที่กำหนดว่า เมื่อลูกหนี้ประสงค์ทำความตกลงในเรื่องหนี้สินโดยวิธีคำขอชำระหนี้แต่เพียงบางส่วนหรือโดยวิธีอื่น ให้ทำคำขอประนอมหนี้เป็นหนังสือต่อเจ้าพนักงานพิทักษ์ทรัพย์ภายในกำหนด 7 วันนับตั้งแต่วันยื่นคำชี้แจงเกี่ยวกับกิจการและทรัพย์สิน คำขอประนอมหนี้ต้องแสดงข้อความแห่งการประนอมหนี้ หรือวิธีจัดกิจการหรือทรัพย์สินและรายละเอียดแห่งหลักประกัน หรือผู้ค้ำประกัน และอย่างน้อยต้องมีรายละเอียด 6 ประการ ได้แก่ 1.ลำดับการชำระหนี้ตามพ.ร.บ.นี้ 2.จำนวนเงินที่ขอประนอมหนี้ 3.แนวทางและวิธีการในการปฏิบัติตามคำขอประนอมหนี้ 4.กำหนดเวลาชำระหนี้ 5.การจัดการทรัยย์สินอันเป็นหลักประกัน (ถ้ามี) และ 6. ผู้ค้ำประกัน (ถ้ามี)
นายวรพล โสคติยานุรักษ์ สมาชิกสนช.ในฐานประธานคณะกรรมาธิการวิสามัญพิจารณาร่างพ.ร.บ.ล้มละลาย กล่าวว่า ธนาคารโลกได้มีตัวชี้วัดและจัดลำดับในเรื่องความยากง่ายของการประกอบธุรกิจจำนวน 10 ตัวชี้วัด หนึ่งในนั้น คึอ ปัญหาล้มละลาย โดยธนาคารโลกจะมีการจัดอันดับในรอบปีในระหว่างวันที่ 1 มิ.ย.2557 - 1มิ.ย.2558 ซึ่งมีความสำคัญอย่างมากต่อประเทศไทย หากสามารถแก้ไขปรับปรุงกฎหมายล้มละลาย ซึ่งเป็นส่วนหนึ่งของการจัดอันดับของธนาคารโลกให้ทันในวันที่ 1 มิ.ย.นี้ จะทำให้อันดับของประเทศไทยในด้านดังกล่าวดีขึ้น มีผลสำคัญต่อความเชื่อมั่นของประชาคมโลกต่อประเทศไทยในระบบกฎหมายว่าด้วยเรื่องการล้มละลาย จะเป็นผลดีต่อเศรษฐกิจและของประเทศโดยรวม
นายวรพล กล่าวว่า การพิจารณาร่างพ.ร.บ.นี้ ทางคณะกมธ.ฯได้มีการพิจารณาโดยเร็วและด้วยความละเอียดรอบคอบและรอบด้าน และตั้งผู้มีความรู้ความชำนาญมาร่วมทำงานเป็นจำนวนมาก โดยหวังเป็นอย่างยิ่งว่าเมื่อร่างพ.ร.บ.ฉบับนี้ได้มีผลบังคับใช้แล้วจะมีประโยชน์กับการแก้ไขปัญหาเรื่องล้มละลาย ซึ่งเป็นหนึ่งในสิบหัวข้อประเมินของธนาคารโลก และมีส่วนช่วยต่อการประเมินพิจารณาจัดอันดับความยากง่ายในการประกอบธุรกิจในประเทศไทย
"ขอให้กรมบังคับคดีแจ้งรมว.ยุติธรรม และแจ้งรัฐบาลเพื่อทำหนังสือโดยตรงถึงธนาคารโลกให้ทันวันที่1มิ.ย.2558 ซึ่งเป็นรอบการประเมิน และกฎหมายที่รัฐบาลจะเสนอเข้ามาในอนาคตนั้น หากเป็นไปได้กรุณาเสนอล่วงหน้าเนิ่นๆไม่ให้จวนเจียนเช่นนี้"นายวรพล กล่าว